Ο **Μαρίνος Κόνσολος** (Λάρνακα, 26 Ιουλίου 1987) είναι Ελληνοκύπριος ηθοποιός και ραδιοφωνικός παραγωγός.

Πρώτα Χρόνια
------------

Γεννήθηκε στις 26 Ιουλίου του 1987 στην Λάρνακα της Κύπρου όπου και πέρασε τα παιδικά του χρόνια. Είναι ο μικρότερος από τα τρία παιδιά της οικογένειάς του. Τελειώνοντας το σχολείο πήγε στον Κυπριακό στρατό για δύο χρόνια ενώ ολοκληρώνοντας τη θητεία του αποφάσισε να γίνει ηθοποιός. Το 2007, σε ηλικία 20 ετών, έδωσε εξετάσεις στη *Δραματική Σχολή του Εθνικού Θεάτρου* και εγκαταστάθηκε στην Αθήνα ξεκινώντας τις σπουδές του. Αποφοίτησε από εκεί τρία χρόνια μετά και επέστρεψε στην Κύπρο.

Καριέρα
-------

### Τηλεόραση

Το 2011, ύστερα από οντισιόν, πήρε έναν από τους βασικούς ρόλους στην καθημερινή δραματική σειρά του SIGMA *Άσπρα μπαλόνια*. Εκεί υποδύθηκε τον Ορέστη παραμένοντας στο καστ της σειράς και τις δύο σεζόν μετάδοσής της. Το 2012, παράλληλα με τη σειρά, έλαβε μέρος στο μουσικοχορευτικό talent show επωνύμων *DanSing for you* στο MEGA Κύπρου φτάνοντας μέχρι τον τελικό όπου και κατέκτησε την πρώτη θέση. Ακόμη την ίδια περίοδο εμφανίστηκε σε δύο ιστορίες της τηλεοπτικής σειράς αυτοτελών επεισοδίων *Κυπριώτικον σκετς*.

Τη σεζόν 2013-2014 είχε το ρόλο του *Αντώνη Σταυρίδη* στο καστ της καθημερινής σειράς *Μπρούσκο* στον ΑΝΤ1. Παρέμεινε στη σειρά μέχρι τις αρχές του δεύτερου κύκλου αποχωρώντας από τη σειρά τον Νοέμβριο του 2014. Αμέσως μετά ακολούθησε του *Βάκη* στη κωμική σειρά *Πρώτη σταγόνα*. Η παρουσία του εκεί συνεχίστηκε και τη σεζόν 2015-2016 έχοντας πρωταγωνιστικό ρόλο.

Το 2016 εγκαταστάθηκε ξανά στην Ελλάδα, ύστερα από πρόταση του Alpha Κύπρου και του Alpha TV, για τον πρωταγωνιστικό ρόλο στην καθημερινή κωμική σειρά του σταθμού *Έλα στη θέση μου*. Έτσι τη σεζόν 2016-2017 ξεκίνησε να παίζει στη σειρά υποδυόμενος τον *Αχιλλέα Σοφοκλέους Καλατζή* και συμπρωταγωνιστώντας μαζί με τον Γιάννη Τσιμιτσέλη, την Αθηνά Οικονομάκου και την Ευαγγελία Συριοπούλου. Η παρουσία του στη σειρά του Alpha συνεχίζεται μέχρι και σήμερα για πέμπτη συνεχόμενη σεζόν έχοντας συνεχή παρουσία στο πρωταγωνιστικό καστ της σειράς.

### Ραδιόφωνο, Θέατρο και Κινηματογράφος

Το 2010 πρωταγωνίστησε στη θεατρική παράσταση *Όνειρο καλοκαιρινής νύχτας*. Τη σεζόν 2013-2014 έλαβε μέρος στην παράσταση *Κορίτσια ημερολογίου* στο Θέατρο Λέξη. Τη σεζόν 2019-2020 πρωταγωνίστησε μαζί με τη Βίκυ Σταυροπούλου στη θεατρική παράσταση *Μάμα Ρόζα* στο θέατρο Αλίκη.

Το 2012 ξεκίνησε να παρουσιάζει εκπομπή στο ραδιοφωνικό σταθμό LOVE FM 100.7 στην Κύπρο όπου παρέμεινε για δύο χρόνια. Το καλοκαίρι του 2017 επέστρεψε στο δυναμικό του σταθμού παρουσιάζοντας καθημερινή εκπομπή στο καλοκαιρινό πρόγραμμα του σταθμού.

Το 2013 έκανε το κινηματογραφικό του ντεμπούτο στην ταινία μικρού μήκους *Άννα*. Το 2014 πρωταγωνίστησε στη δραματική ταινία *Δωροθέα*.

Φιλμογραφία
-----------

### Τηλεόραση

| Έτος | Τίτλος Προγράμματος | Κανάλι | Ρόλος | Σημειώσεις |
| --- | --- | --- | --- | --- |
| 2011-2013 | Άσπρα Μπαλόνια | SIGMA | Ορέστης | Πρωταγωνιστικός Ρόλος |
| 2012 | Κυπριώτικον σκετς | ΡΙΚ1 | Τάκης | Επεισόδιο: "Με το ζόρι παντρειά" |
| 2012-2013 | DanSing for You | MEGA Κύπρου | Ο Ίδιος | Διαγωνιζόμενος | Νικητής |
| 2013 | Κυπριώτικον σκετς | ΡΙΚ1 | Αντώνης | Επεισόδιο: "Ο Σκαλαπούνταρος" |
| Χρίστος | Επεισόδιο: '' Με το ζόρι παντρειά "|
| 2013-2014 | Μπρούσκο | ΑΝΤ1 | Αντώνης Σταυρίδης | Πρωταγωνιστικός Ρόλος |
| 2014-2016 | Πρώτη σταγόνα | ΑΝΤ1 Κύπρου | Βάκης | Πρωταγωνιστικός Ρόλος |
| 2016-2021 | Έλα στη θέση μου | ALPHA | Αχιλλέας Καλατζής | Πρωταγωνιστικός Ρόλος |
| 2021 | Just the 2 Of Us | ALPHA | Ο Ίδιος | Διαγωνιζόμενος | Φιναλίστ |

### Κινηματογράφος

| Έτος | Τίτλος Κινηματογραφικής Ταινίας | Ρόλος |
| --- | --- | --- |
| 2013 | *Άννα* | Μιχάλης |
| 2014 | *Δωροθέα* | άνδρας |

Θεατρογραφία
------------

| Έτος | Τίτλος θεατρικής παράστασης | Χώρος |
| --- | --- | --- |
| 2013-2014 | Κορίτσια ημερολογίου | Θέατρο Λέξη |
| 2019-2020 | Μάμα Ρόζα | Θέατρο Αλίκη |

Παραπομπές
----------

1. ↑  «Στέφανος Μιχαήλ». *yupiii.gr*. 2019-04-13.. Ανακτήθηκε στις 2019-04-13.
2. ↑  «Μπρούσκο: Ποιος ηθοποιός αποχωρεί από την καθημερινή σειρά του Αντ1;». *peoplegreece.com*. 2014-10-24. Αρχειοθετήθηκε από το πρωτότυπο στις 2020-04-11.. Ανακτήθηκε στις 2014-10-24.
3. ↑  «Ο Μαρίνος Κόνσολος πάει... Πρώτη Σταγόνα». *must.com.cy*. 2015-01-13.. Ανακτήθηκε στις 2015-01-13.
4. ↑  «Ξεκίνησαν τα γυρίσματα για την νέα σειρά του Alpha». *gossip-tv.gr*. 2016-08-31.. Ανακτήθηκε στις 2016-08-31.
5. ↑  «"Έσκασε" συνεργασία-φωτιά για...Μαρίνο Κόνσολο και Βίκυ Σταυροπούλου (ΦΩΤΟ)». *alphanews.live*. 2019-08-29.. Ανακτήθηκε στις 2019-08-29.
6. ↑  «Μαρίνος Κόνσολος: Στον αέρα του Love Fm 100.7, 88.7 & 108.0». *must.com.cy*. 2013-03-05.. Ανακτήθηκε στις 2013-03-05.